Morten Bødskov (S), 2025-06-04:
Tak for det, formand.
Tusind tak for en, synes jeg, god debat og en debat, som jo rent faktisk viser, at vi med værdighed og respekt er i stand til at håndtere også svære spørgsmål her i Folketingssalen.
Der er ingen som helst tvivl om, at branden på »Scandinavian Star« er en af de mest tragiske hændelser i nyere danmarkshistorie.
Som det er sagt tidligere, og det er værd at understrege, er det det.
Børn og voksne blev taget væk fra deres kære.
323 mennesker overlevede katastrofen.
De er stadig forfulgt af traumer, og rigtig mange lever med afsavn og sorg i dag.
Selv om, som det også har været fremført her i debatten i dag, det nu er 35 år siden, ligger det selvfølgelig i mange mennesker.
Det gør spørgsmålene selvfølgelig også.
Jeg tror, at det er vigtigt at understrege, når vi har debatten her, at der jo rent faktisk tilbage i 1993 var sager, og at domstolene rent faktisk forholdt sig til spørgsmålet.
Dengang var der jo så tre personer, som blev dømt for overtrædelse af lov om skibes sikkerhed.
Jeg kan godt forstå behovet for svar, og jeg kan sagtens forstå behovet for fortsat dialog om den her meget, meget alvorlige sag og de spørgsmål, den selvfølgelig rejser.
Der er som sagt på tværs af regeringsskifter – det tror jeg også – og parlamentariske grundlag taget rigtig mange initiativer i den her sammenhæng.
Alle de partier, som sidder herinde nu, med undtagelse af et par stykker, har været i Folketinget, hvor vi har taget stilling til, drøftet og iværksat initiativer, både i regeringen og som parlamentarisk grundlag.
Det er det, der er grundlaget for, at der bl.a. her på det seneste jo så blev nedsat to undersøgelser.
Der var den i 2022, som jo dengang konkluderede, at reglerne i 1990 og daværende praksis ikke kunne føre til, at Søfartsstyrelsen skulle have synet »Scandinavian Star« med henblik på at udstede en tilladelse til sejlads med passagerer eller anden certificering, inden skibet gik i fart med passagerer.
Så var der anden, nemlig den seneste, altså taskforcens redegørelse tilbage fra 2024, som jo konkluderede, at såfremt der var blevet udført en havnestatskontrol af »Scandinavian Star« inden første afgang med passagerer, kunne passagererne om bord have haft bedre overlevelseschancer.
For det er selvfølgelig alvorligt, og derfor har Erhvervsministeriet jo selvsagt også taget de her konklusioner til efterretning, både dem i 2022 og selvfølgelig også dem i 2024.
Nu verserer der som sagt to retssager ved domstolene, og de retssager vedrører Søfartsstyrelsens rolle.
Jeg har fuld forståelse for debatten.
Jeg har fulgt den mange år selv.
Jeg har siddet herinde i lige så mange år som mange af dem, der sidder hernede i salen i dag, og vi har diskuteret det på kryds og tværs.
Men det er vigtigt, at vi i respekt for arbejdet ved domstolene afventer resultaterne af de igangværende retssager.
Så er det så, at vi skriver, at ud over at vi vil tage initiativ til at drøfte redegørelserne og rapporterne nu med henblik på indholdet og også med henblik på et fokus på den kritik, der er i redegørelserne, så vil vi, når dommene er endeligt afsagt, indkalde Folketingets partier til en drøftelse af, hvad det så giver anledning til.
Det mener jeg er den rigtige måde at håndtere det på.
Det er jeg glad for at der trods alt er bred opbakning til.
Jeg respekterer fuldstændig, at der kan være forskellige synspunkter, og jeg respekterer, at der er bred opbakning til det i Folketinget, og det synes jeg ligger i forlængelse af den måde, vi plejer at håndtere de her spørgsmål på.
Vi kommer til at invitere til nye drøftelser, også indeholdende den kritik, der er, og når dommene som sagt er endeligt afsagt, vil regeringen så også indkalde Folketingets partier til en drøftelse af, hvad dommene og afgørelserne så giver anledning til.
Tak for ordet.